През 1852 османските власти нареждат обезоръжаване на християните в Босна и Херцеговина. Мярката среща силна съпротива от населението на планинските области между Черна гора и владения от австрийците Дубровник. През есента на същата година съпротивата прераства във въоръжено въстание в долината Суторина, оглавено от местния предводител („капетан“) Лука Вукалович и подкрепено от черногорския княз Данило. За да се справи с кризата, в началото на 1853 босненският управител Омер паша Латас организира голям военен поход срещу Черна гора. Въпреки ефективните партизански действия на Вукалович в тила им, османците бързо печелят надмощие и само предупреждението и частичната военна мобилизациия на Австрия спасяват Черна гора от пълно поражение. В резултат от оттеглянето на Омер паша и започналата скоро след това Кримска война въстаниците запазват независимостта си. Сблъсъците с турците продължават спорадично през следващите пет години.